[pic] | COMISIA COMUNITĂŢILOR EUROPENE |

Bruxelles, 30.1.2009

COM(2009)26 final

COMUNICARE A COMISIEI

Crearea unui spațiu aerian comun cu Georgia

COMUNICARE A COMISIEI

Crearea unui spa țiu aerian comun cu Georgia

1. Introducere

În comunicarea sa cu titlul „Dezvoltarea agendei politicii externe comunitare în domeniul aviației”[1], Comisia a subliniat importanța creării unui spațiu aerian comun cu vecinii estici și cu cei sudici ai UE. Obiectivul final este apropierea dintre UE și partenerii săi de la frontierele orientală și meridională, în scopul de a împărtăși aceleași reguli în materie de operațiuni de piață. Consiliul Uniunii Europene și-a exprimat, la 27 iunie 2005, susținerea pentru acest obiectiv în „Concluziile privind dezvoltarea agendei politicii externe comunitare în domeniul aviației”, în care a salutat progresul în direcția creării, până în 2010, a unui spațiu aerian comun extins care să includă țările vecine UE.

Îmbunătățirea relațiilor în materie de aviație dintre UE și vecinii săi, cu obiectivul final de a crea un spațiu aerian comun, reprezintă un pas important către continuarea dezvoltării din punct de vedere economic a industriei aviatice europene. Zborurile către destinații din țările învecinate UE reprezintă 19 % din totalul traficului aerian cu plecare din UE, o piață care este cu doar câteva procente mai mică decât piețele din America de Nord. UE a integrat deja piețele de aviație din Elveția, Norvegia și Islanda, iar în iunie 2006 Comunitatea și statele membre au semnat acordul de instituire a spațiului aerian comun european (ECAA-SACE) cu Balcanii Occidentali, urmat de semnarea primului acord euro-mediteranean în domeniul aviației, cu Maroc, în decembrie 2006.

Georgia a fost una dintre primele țări care a semnat un acord orizontal în materie de servicii aeriene cu Comunitatea Europeană, cu scopul de a alinia cu dreptul comunitar acordurile bilaterale existente cu statele membre. Acordul a fost semnat la 3 mai 2006 și a intrat în vigoare în luna martie 2008.

Georgia, decisă să ajungă la o mai strânsă cooperare cu UE, și-a manifestat interesul de a deschide negocieri cu privire la un acord aerian cuprinzător, precum și hotărârea de a reexamina, împreună cu UE, cadrul internațional al transporturilor aeriene. În luna mai 2008, ministrul georgian al dezvoltării economice a exprimat, într-o scrisoare adresată Comisiei Europene, disponibilitatea Georgiei de a extinde în continuare relațiile cu Uniunea Europeană în domeniul aviației și de a începe negocieri pentru acordul privind crearea unui spațiu aerian comun cu UE.

Aceste aspecte dovedesc determinarea puternică a Georgiei de a iniția negocieri cu privire la sectorul aviatic cu Comunitatea, negocieri care ar putea avea drept rezultat aprofundarea integrării piețelor.

Propunerea actuală urmează recomandarea Consiliului european extraordinar desfășurat la Bruxelles la 1 septembrie 2008 de a consolida relațiile cu Georgia, și, inter alia, de a crea o zonă de liber schimb profundă și cuprinzătoare odată ce sunt îndeplinite condițiile în acest sens. În acest context, deschiderea din domeniul relațiilor în materie de aviație va avea un rol cheie în mai strânsa conectare a economiilor UE și Georgiei.

În consecință, prezenta comunicare recomandă Consiliului să autorizeze Comisia să inițieze negocieri în vederea negocierii unui acord global privind un spațiu aerian comun cu Georgia, care să cuprindă atât aspecte legate de deschiderea pieței, cât și un proces paralel de cooperare în materie de reglementare și/sau de convergență, în special în domenii prioritare cum ar fi siguranța și securitatea aeriană, protecția mediului și aplicarea normelor în materie de ajutoare de stat și de concurență în scopul garantării de condiții de concurență echitabile, corecte și egale pentru toate părțile implicate.

2. Cadrul existent

Ansamblul relațiilor UE-Georgia este guvernat de Acordul de Parteneriat și Cooperare (APC), care a intrat în vigoare la 1 iulie 1999. Relațiile bilaterale s-au intensificat și mai mult odată cu „revoluția trandafirilor” din 2003 și consacrarea Planului de acțiune al politicii europene de vecinătate în noiembrie 2006. Acest plan vizează aprofundarea integrării economice și cooperării politice dintre Georgia și UE. Extinderea cooperării în domeniul aviatic este menționată între acțiunile concrete în sprijinul acestui obiectiv în documentul strategic de țară al UE pentru Georgia pentru perioada 2007-2013.

UE este principalul partener comercial al Georgiei, cu 31 % din volumul total al comerțului exterior al Georgiei, 34 % din volumul exporturilor și 31 % din cel al importurilor[2]. Comerțul UE-Georgia a crescut pe parcursul ultimilor trei ani, însă, la fel ca și în cazul comerțului exterior al Georgiei cu restul lumii, rămâne nediversificat, în special în ceea ce privește exporturile georgiene în UE. Principalele produse de export ale Georgiei sunt uleiurile minerale, minereurile, deșeurile metalice și produsele agricole, în timp ce UE exportă în Georgia în special mașini și utilaje de transport. În 2007, cifra de afaceri totală în comerțul bilateral UE-Georgia a fost de 1,6 miliarde de euro. Economia georgiană a cunoscut o creștere puternică în ultimii doi ani (peste 10 % anual). Deși războiul din luna august 2008 și criza financiară ar putea conduce la o încetinire a economiei, există perspective ca această tendință de creștere să continue în viitor. Activitățile economice majore ale Georgiei includ exploatarea minereurilor de mangan și cupru, mica industrie (băuturi, metale, utilaje) și produse agricole. În particular, sectorul serviciilor a cunoscut o creștere puternică în ultima perioadă, de la 54 % din totalul valorii adăugate în economie în 2003 la 65 % în 2007. Consumul casnic în țările CSI crește mai rapid decât în China sau India, cu aproximativ 10 % pe an[3].

Georgia a reprezentat o destinație turistică majoră pentru țările din fosta Uniune Sovietică. Cu toate că industria turismului este încă subdezvoltată, Georgia dispune în mod clar de potențialul de atragere a turiștilor europeni către litoralul Mării Negre sau monumentele și siturile sale care reprezintă patrimoniu mondial. Creșterea aferentă a venitului în Georgia pe perioada ultimilor ani a condus la creșterea turismului exterior cu peste 12 % pe an, în special către destinații europene.

Sectorul aviatic georgian

Piața aviatică a Georgiei este caracterizată de dominația companiei locale Air Zena – Georgian Airways, care operează într-un număr de capitale din UE. În 2007, 590 000 de pasageri au călătorit cu zboruri regulate de pe aeroporturile georgiene, 36 % dintre aceștia fiind transportați de liniile aeriene georgiene și 64 % de companii aeriene străine. Cea mai puternică companie aeriană străină care operează în Georgia este Turkish Airlines.

Din 2004, guvernul georgian a urmat o politică foarte deschisă care a condus la creșterea semnificativă a traficului descrisă în continuare. Georgia a ridicat restricțiile din mai multe acorduri bilaterale cu statele membre UE. În 2007, Georgia a semnat un acord de cer deschis cu SUA. Această politică deschisă va conduce la creșterea traficului aerian dintre Georgia și țările terțe, Între anii 1999 și 2007, creșterea globală anuală a traficului în Georgia s-a cifrat la 7,4 %. Din 2007 până în 2008, numărul frecvențelor de zbor din și înspre Georgia a crescut de la 112 la 148, iar numărul companiilor aeriene străine de la 13 la 19. Din cauza deteriorării relațiilor politice cu Federația Rusă, legăturile aeriene cu aceasta au scăzut în favoarea celor către Turcia, Ucraina și țările UE. Astfel, în 2008, cu peste 7 000 de pasageri pe lună, Istanbulul a înlocuit aeroportul Moscova-Domodedovo pe poziția de principală destinație internațională a zborurilor cu decolare din capitala georgiană Tbilisi.

Principalul aeroport al Georgiei este Tbilisi International. Infrastructurile aviatice ale țării s-au îmbunătățit semnificativ odată cu inaugurarea noului terminal al aeroportului Tbilisi International în februarie 2007 și cu recenta renovare a aeroporturilor de la Batumi și Kutaisi. În special aeroportul de la Batumi ar putea profita de pe urma situării sale geografice la Marea Neagră și în apropiere de granița cu Turcia.

Administrația transporturilor din Georgia a fost restructurată recent. În vreme ce Departamentul Transporturilor din Ministerul Dezvoltării Economice al Georgiei este responsabil de elaborarea strategiei în domeniul aviatic, activitățile de supraveghere și control sunt desfășurate de administrația unică a transporturilor din cadrul aceluiași minister. În cadrul administrației unice a transporturilor, Autoritatea Națională pentru Aviația Civilă este responsabilă pentru supravegherea tehnică și operațională a transportatorilor aerieni, a furnizorilor de servicii și a aeroporturilor. În domeniul navigației aeriene, Sakaeronavigatisa este furnizorul independent de servicii de management al traficului aerian din Georgia.

Relațiile UE-Georgia în sectorul aviatic

Piețele UE și georgiană sunt strâns legate. Georgia este membru cu drepturi depline al Conferinței Europene a Aviației Civile (CEAC) și, din 2006, candidat la Joint Aviation Authorities (JAA- Autoritățile Aeronautice Reunite). Georgia și-a prezentat, de asemenea, cererea de a deveni membru al Eurocontrol. Georgia are acorduri bilaterale în materie de servicii aeriene cu majoritatea statelor membre, ceea ce subliniază importanța relațiilor din sectorul aviației dintre UE și acest vecin al său. Principalele companii aeriene europene prezente pe piața georgiană sunt Lufthansa, Czech Airlines, Air Baltic, Austrian Airlines și British Mediterranean.

Nivelul traficului de pasageri și de mărfuri dintre UE și Georgia este încă relativ scăzut (210 000 pasageri în 2007), dar a cunoscut o creștere semnificativă începând cu 2004, de aproximativ 14 procente anual. De asemenea, conexiunile cu statele membre UE s-au înmulțit în mod evident. Acest lucru reflectă, de asemenea, schimbarea de orientare a pieței aviatice georgiene dinspre Federația Rusă înspre UE, Turcia și Ucraina, în special în urma deteriorării relațiilor politice dintre Rusia și Georgia. Cele mai importante piețe bilaterale ale Georgiei în UE sunt Germania (39 % din piața UE-Georgia), Austria (17 %), Letonia (14 %) și Țările de Jos (9 %). Existența zborurilor de legătură având ca destinație UE și piața transatlantică este în mod clar în măsură să stimuleze cererea. Un singur transportator de mărfuri asigură servicii regulate de transport de mărfuri între Georgia și UE.

Potrivit previziunilor sectoriale, în perioada 2007-2016, rata de creștere medie anuală a traficului dintre UE și țările CSI va fi de 7,2 %, adică mult deasupra ratelor de creștere pe piața internă a UE.

În ceea ce privește cooperarea tehnică, Georgia beneficiază de două proiecte regionale importante din domeniul aviatic, lansate de UE în cadrul programului Tacis/Traceca, unul în domeniul managementului traficului aerian (ATM), iar cel de-al doilea privind formarea în domeniul siguranței aeriene.

3. Consolidarea în continuare a rela țIILOR CU UN VECIN IMPORTANT – BENEFICIILE șI VALOAREA ADăUGATă ALE ABORDăRII COMUNITARE

Sectorul aviației civile (inclusiv infrastructura, operatorii și alți actori din industria aviatică) reprezintă o componentă semnificativă a economiei europene. Operatorii de transport aerian luați separat reprezintă în jur de 0,6 % din valoarea adăugată produsă în cadrul UE și asigură peste 400 000 de locuri de muncă (0,4 % din numărul total de angajați din economia nonfinanciară)[4], în vreme ce întregul sector aerian asigură aproximativ 3 milioane de locuri de muncă în UE. Punerea în aplicare a unei piețe aeriene unice începând cu anii 1990 a contribuit în mod semnificativ la dinamizarea și eficientizarea sectorului și a adus avantaje economice și sociale considerabile. Între 1992 și 2003, numărul de rute intracomunitare a crescut cu peste 40 %. Principalii transportatori comunitari au cunoscut o creștere a productivității de 87 % între 1990 și 2002[5]. Cu toate acestea, este puțin probabil ca întregul potențial al pieței interne să se realizeze înainte ca Comunitatea să acționeze ca o entitate unică în ceea ce privește relațiile din domeniul aviatic cu țări terțe, ori de câte ori o astfel de abordare coordonată poate crea valoare adăugată în beneficiul industriei aeriene europene și al utilizatorilor acesteia. În plus, experiența câștigată de UE în acest sens este văzută de unele țări terțe ca fiind foarte valoroasă. Acest lucru este cu atât mai adevărat pentru Georgia, cu care UE dorește stabilirea unor relații privilegiate.

Statele membre și Georgia au negociat în trecut acorduri bilaterale privind serviciile aeriene, care prevedeau un nivel redus de deschidere a pieței și condiții de piață stricte pentru operatori. Deși unele acorduri au început să fie mai deschise, altele încă prevăd o singură destinație pentru câte un singur transportator al fiecărei părți, ceea ce restricționează practic accesul pe piață la doar doi transportatori. Actualul sistem de acorduri bilaterale privind serviciile aeriene încheiate între statele membre și Georgia poate fi în dezavantajul unor transportatori comunitari și consumatori din anumite state membre.

Un acord aerian la nivel comunitar ar institui – la cel mai înalt nivel – condiții echitabile de concurență pentru toți transportatorii comunitari și ar permite pasagerilor din toate statele membre să beneficieze de condiții similare și de creșterea traficului aerian dintre UE și Georgia. Acest lucru ar ajuta Georgia să își crească standardele de siguranță și securitate și ar facilita, astfel, utilizarea serviciilor pentru consumatori și industrie atât din Georgia, cât și din UE. În special în domeniul siguranței, va fi nevoie de eforturi în vederea garantării capacității autorităților aviatice de a-și îndeplini funcțiile de supraveghere. Îmbunătățirea capacității administrative a Georgiei în privința implementării standardelor UE în domeniile concurenței, reglementării pieței, siguranței, securității și protecției mediului va fi esențială pentru succesul spațiului aerian comun cu Georgia. Pe parcursul negocierilor, va trebui, așadar acordată o atenție specială cooperării în materie de reglementare și asistență în vederea consolidării sectorului aviatic al Georgiei. Piețele deschise au nevoie de un cadru care să asigure concurența echitabilă și standarde înalte de siguranță și securitate, garantând, așadar, condiții echitabile de concurență pe bază de egalitate de șanse.

Cu privire la aspectele de mediu, trebuie să existe o coerență între prezentul acord și angajamentele Comunității privind dezvoltarea durabilă. Este important ca acordul să nu restricționeze competența UE de a utiliza instrumente legislative sau economice care să atenueze efectele secundare nedorite ale creșterii traficului aerian, în special în ceea ce privește calitatea aerului și nivelul de zgomot din preajma aeroporturilor, cât și în ceea ce privește contribuția acestor afecte secundare la schimbările climatice globale.

Deși este prematur să se formuleze concluzii în acest sens, experiența recentă în materie de acorduri UE în domeniul aviației a arătat că negocierea unui acord privind spațiul aerian comun sau a acordurilor euromediteraneene are un efect important și semnificativ asupra traficului aerian regulat dintre UE și țara parteneră. În cazul Marocului, traficul regulat a crescut cu peste 25 %, în vreme ce creșterea absolută a traficului aerian de pasageri a reprezentat cel puțin 10 % pe an de la semnarea acordului.

Se poate, așadar, preconiza obținerea de beneficii economice semnificative prin crearea spațiului aerian comun UE-Georgia, deși acestea ar putea fi mai scăzute decât în cazul Marocului, din cauza factorilor geografici și a faptului că turismul și alte relații sunt mai puțin dezvoltate. Deschiderea pieței și recunoașterea reciprocă a standardelor aviatice ar produce, fără îndoială, beneficii pentru piețele aeriene, datorită strânselor legături economice și comerciale tradiționale dintre UE și Georgia.

Ca o consecință a deschiderii pieței, oportunitățile de călătorie oferite pasagerilor din UE și Georgia s-ar înmulți semnificativ. Numărul de conexiuni directe între UE și Georgia, precum și numărul global de zboruri prezintă un potențial important de intensificare a fluxurile comerciale și turistice dintre UE și Georgia. Se așteaptă ca industria aviatică europeană și, în general, economia europeană să culeagă o parte importantă din beneficiile economice create. Un spațiu aerian comun ar crea multe noi oportunități importante de piață pentru transportatorii aerieni din UE interesați să inițieze activități în Georgia și care, în prezent, nu dispun de drepturile de trafic necesare. Acest spațiu comun ar putea facilita integrarea transportatorilor georgieni în cadrul asociațiilor existente de transportatori comunitari, permițând astfel dezvoltarea de produse și servicii integrate și o mai bună calitate pentru pasageri, precum și creșterea eficacității prin economii de scară. Cu condiția ca situația politică să rămână stabilă și ca Georgia să își continue reformele economice și politice în ansamblu, se așteaptă ca primul an de funcționare a spațiului aerian comun UE-Georgia să aducă un plus de 25 000 de pasageri și beneficii pentru consumatori de cel puțin 9 milioane de euro.

Interesul politic și economic al UE impune asigurarea implementării, în cadrul relațiilor economice și din domeniul transporturilor cu țările învecinate, a unor standarde comune compatibile cu standardele europene, în conformitate cu articolul 58 din Acordul de parteneriat și cooperare UE-Georgia din 1999. Acest lucru poate fi cel mai bine asigurat prin intermediul unui acord global negociat la nivel comunitar, care să prevadă recunoașterea reciprocă a standardelor și procedurilor aviatice. Obiectivul final al acordului va fi integrarea sectorului aviatic georgian într-un spațiu aerian comun cu Uniunea Europeană și armonizarea legislației prin recunoașterea reciprocă, în cea mai mare măsură posibilă, în domenii-cheie ale legislației aviatice europene.

Propunerea unui mandat cuprinzător de negociere cu Georgia ar demonstra angajamentul UE în direcția deschiderii piețelor, a favorizării convergenței reglementărilor cu privire la standardele de siguranță și de securitate, precum și pentru dezvoltarea durabilă a vecinilor săi. Un acord aviatic UE-Georgia ar putea avea implicații economice mai largi asupra transporturilor aeriene dintre UE și alte țări învecinate de la frontierele estice, ducând la consolidarea cooperării regionale. Totodată, ar însemna transmiterea unui mesaj politic clar către Georgia și țările din regiunea Caucazului că UE este gata să le integreze, în măsura posibilului, în piața sa internă. După cum s-a arătat anterior, Georgia și-a manifestat disponibilitatea de a demara procesul de integrare într-un spațiu aerian comun cu UE. Acest lucru va necesita din partea Georgiei capacitatea de a-și armoniza standardele aviatice cu cele ale UE prin recunoaștere reciprocă, instituind astfel un cadru juridic solid pentru relațiile din sectorul aviatic.

5. Concluzii

Prin urmare, Comisia consideră că este important să i se ofere Georgiei perspective pentru consolidarea cooperării în domeniul aviației civile. Un acord cu Georgia ar permite instituirea unui cadru ambițios care să integreze, pe de o parte, aspecte generale cu privire la aviație, cum ar fi cooperarea în materie de reglementare în domeniul siguranței aeriene, al securității aeriene, al managementului traficului aerian, al tehnologiei și cercetării, precum și, pe de altă parte, aspecte comerciale și de cooperare la nivel industrial.

Sectorul aviației civile oferă importante noi oportunități de continuare a consolidării cooperării în sectorul transporturilor, precum și avantaje reciproce pentru Georgia și UE. În consecință, este oportun să se depună eforturi pentru a face din transporturile aeriene un domeniu-cheie al cooperării consolidate dintre EU și Georgia, oferindu-i acesteia din urmă noi mijloace de integrare în structurile și piețele europene. Acordul va reprezenta un pas important către crearea unui spațiu aerian comun între Uniunea Europeană și vecinii săi mediteraneeni, a cărui realizare este un obiectiv esențial al politicii externe europene din domeniul aviatic și un element important al politicii externe a UE în general.

Un acord privind serviciile aeriene la nivel comunitar va împlini aspirațiile Georgiei către o mai bună integrare în structurile aviatice europene și va combina beneficiile deschiderii pieței cu cele oferite de cooperarea în materie legislativă, tehnică și industrială, în scopul creării de condiții echitabile de concurență pentru operatori și de avantaje pentru consumatori. Importanta valoare politică și economică adăugată pe care o prezintă acordul privind transporturile aeriene încheiat cu Georgia ar putea – pe termen lung – să încurajeze și alte țări din regiune și să ajute la consolidarea cooperării regionale în Caucaz. În lumina celor prezentate anterior, Comisia propune negocierea și încheierea unui acord global de servicii aeriene libere cu Georgia și invită Consiliul să o autorizeze în vederea deschiderii negocierilor pentru respectivul acord.

Comisia va coopera strâns cu statele membre și cu toate părțile interesate pertinente pentru a continua dezvoltarea și atingerea obiectivelor fixate în propunerea de decizie a Consiliului.

[1] COM(2005) 79 final, 11.3.2005.

[2] Sursă: Comisia Europeană: http://www.delgeo.ec.europa.eu/en/trade/enpi_csp_georgia_en1.pdf.

[3] Airbus Global Market Forecast 2007-2026, p.101.

[4] EUROSTAT Statistics in focus, 37/2005, ISSN 1561-4840.

[5] Anexă la comunicarea Comisiei „Dezvoltarea agendei politicii externe comunitare în domeniul aviației”, COM(2005) 79 final